Kusile voeg nog 800 MW by kragnetwerk  Kusile-kragstasie. (Foto: Leo za1 / © Rute Martins van Leoa’s Photography via Wikimedia Commons) Eenheid 4 van Eskom se Kusile-kragsentrale in Mpumalanga is Woensdag aan die maatskappy se opwekkingsafdeling oorhandig om amptelik deel van die kragvoorsiener se kommersiële vloot te word. Eskom sê die eenheid voeg ŉ broodnodige 800 MW by die land se kragnetwerk. Eenheid 4 het die afgelope vyf maande intensiewe toetse en optimalisering ondergaan nadat dit op 23 Desember verlede jaar vir die eerste keer aan die nasionale netwerk gekoppel is. “Hierdie mylpaal beteken dat die oprigting van vier uit ses opwekkingseenhede nou as deel van die Kusile-kragstasieprojek voltooi is. Die Kusile-projekspan en Eskom werk onverpoos om die res van die projek sonder vertragings af te handel aangesien die land elke moontlike megawatt krag benodig,” het Bheki Nxumalo, Eskom se groephoof vir kapitaalprojekte, gesê. “Die eenheid het ’n reeks toetse oor die afgelope vyf maande ondergaan terwyl dit afwisselend krag voorsien het. Sedert die sinchronisering in Desember het die eenheid na verwagting presteer en afwisselend tot soveel as 720 MW bygedra. Dit het tot die vermindering van beurtkrag gelei.” Sodra die projek voltooi is, sal die Kusile-kragsentrale oor ses opwekkingseenhede beskik wat altesame 4 800 MW sal produseer. Bouwerk aan eenhede 5 en 6 duur voort. Die Kusile-kragsenstrale is Eskom se grootste konstruksieprojek en sal ná die afhandeling daarvan die wêreld se vierde grootste steenkoolaanleg wees. Volgens Eskom maak nuwe tegnologie wat gebruik word en waarmee swael onttrek word, die aanleg meer omgewingsvriendelik sodat dit aan luggehaltestandaarde voldoen. Dit sal die eerste kragsentrale in Suid-Afrika wees wat van dié spesifieke tegnologie gebruik maak.